runetrust/blame-folketinget-dk huggingface dataset:
Halime Oguz (SF), 2021-11-23:
Så er der endelig også et forslag om at implementere en forordning fra EU om brug af Schengeninformationssystemet i forbindelse med tilbagesendelse af tredjelandsborgere med ulovligt ophold, og i den anledning kunne jeg godt tænke mig at sige, at det måske er lidt for meget at pålægge den enkelte medarbejder i eksempelvis en lufthavn et ansvar for at rette op på et dysfunktionelt Schengensystem.
Hans Andersen (V), 2007-02-23:
Så jeg synes da, der er behov for, at man præciserer reglerne, præciserer, hvordan man udfører tilsynene, og at vi på baggrund af de udførte tilsyn også kan danne os et overblik, der kan føre til, at vi alle sammen kan blive klogere og vi alle sammen kan blive dygtigere.
Per Stig Møller (KF), 2005-11-23:
Det er såmænd ikke Enhedslisten alene, der gør opmærksom på det, de andre lande var også enige med Danmark i, at det er til fordel for USA, at det er til fordel for os, at det er en fordel for os alle sammen at få det gjort fuldstændig krystalklart, at der ikke foregår den slags transporter, som hr. Frank Aaen mener at vide der foregår.
Ulrik Kragh (V), 2004-05-06:
Det var tankevækkende at opleve køreturen med de mange ødelagte huse fra serbernes udrensninger og de efterfølgende hævntogter fra kosovoalbanerne. Men lige så tankevækkende var de små oaser af luksushoteller, som for hver 20 km var placeret mellem ruinerne.
Ellen Trane Nørby (V), 2012-10-04:
Og da Danmark står i en situation, hvor vi ikke har råd til at tabe flere arbejdspladser, ville det jo sådan set være befriende, at vi i dag fik et svar på, om Socialdemokraterne bakker op om den erhvervsskattepakke, som vi har lavet som en del af vores finanslovudspil, som målrettet går ind og sænker nogle af de skatter og afgifter, som skubber danske arbejdspladser ud af landet.
Finn Sørensen (EL), 2017-02-02:
Jeg hørte altså meget tydeligt ministeren sige, at han ikke så meget idé i at snakke med Morten Kabell, som bare var trafik- og miljøborgmester, i øvrigt med ansvaret for sådan nogle ting, men hvis der kom en henvendelse fra Frank Jensen som overborgmester, var det en anden sag.
Leif Mikkelsen (V), 2004-02-24:
Da Venstres ordfører, fru Gudrun Laub, desværre ikke kan være til stede, skal jeg fremføre følgende vedrørende B 103: Forslaget fra De Radikale er for så vidt et sympatisk forslag, meget ambitiøst og meget vidtgående, så vidtgående, at det er urealistisk.
Jakob Axel Nielsen (KF), 2007-01-18:
Og derfor ofres der utrolig store summer og mange kræfter på den teknologiske kraft bag ved SKAT og også på at give den muligheden for at kunne målrette sig mod dem, der er modspillere i systemet, sådan at man prioriterer sine ressourcer der, hvor ulovlighederne er, og prøver at lade være med at bruge tid på bagateller og andre småting.
Flemming Møller Mortensen (S), 2019-01-30:
Tak for det, formand, og jeg læser spørgsmålet op: Er ministeren enig med Bedre Psykiatris formand, der udtaler, at regeringen »glemmer psykiatrien i udspillet«, og at »der står ikke en skid om specialsygeplejersker i psykiatri, specialuddannelse af psykologer eller om et øget optag af psykiatere«?
Lene Espersen (KF), 2007-02-08:
Det gælder også på køre-hvile-tids-området, hvor Danmark hidtil dels har udnyttet adgangen til nationalt at undtage en række køretøjer fra reglerne i forordningen, dels har afholdt sig fra nationalt at udvide køre-hvile-tids-forordningens anvendelsesområder.
Leila Stockmarr (EL), 2025-10-21:
Jeg savner lidt, at ministeren kvalificerer, hvordan man vil bruge de 2 år på at sikre, hvad man konkret vil gøre for at sikre, at man så om 2 år har nogle bæredygtighedskrav, som reelt vil accelerere den grønne omstilling, altså konkret, for det bliver hurtigt sådan noget med, at nu bruger vi 2 år, og så laver vi noget, der giver mening og er grønt.
Anders Fogh Rasmussen (V), 2005-04-05:
Jeg synes oven i købet, det kunne være fortrinligt, hvis Folketinget ville det med høringer osv., men derudover bliver Folketinget jo inddraget helt konkret, når regeringen fremlægger konkrete lovforslag, og dem kan jeg love hr. Steen Gade at der bliver rigtig mange af.
Inger Støjberg (V), 2017-03-22:
Jeg vil igen indlede med at sige, at jeg mener, at kønsopdelt svømning og kønsopdelt svømmeundervisning er et udtryk for et misforstået hensyn til religiøse særbehov, og jeg mener også, at det skader integrationen og er med til at sætte vores samfundsværdier under pres.
Walter Christophersen (DF), 2006-02-02:
Som det fremgår af Kystdirektoratets erosionsregnskab på side 20 i Skagens Innovationscenters notat, er erosionen fra Nymindegab til Stenbjerg årligt 4,13 mio. m3 , mens KDI årligt sandfodrer med 2,4 mio. m3 på Vestkysten, og effektiviteten er således minus 170 pct. pr. år efter en investering på ca. 80. mio. kr. Rent samfundsøkonomisk er dette efter Dansk Folkepartis mening ikke tilfredsstillende, og nye kystbeskyttelsesmetoder skal derfor fremmes mest muligt uden yderligere akademiske diskussioner, bl.a. Skagen Innovation Centers tilbud på at stille 20 km til rådighed ved Søndervig, hvor man vil dokumentere, hvor store økonomiske besparelser der kan foretages på Vestkysten.
Søren Søndergaard (EL), 2004-04-13:
Der var trods alt ikke de her myrderier, som vi ser i Tjetjenien i øjeblikket, hvor folk bare forsvinder og bliver taget fra deres hjem af russiske armerede køretøjer og kørt væk og så bliver fundet i grøften som en Kaj Munk eller som en anden dansk frihedskæmper på et senere tidspunkt.
Jytte Andersen (S), 2000-05-09:
Der er også brug for at tage et særligt hensyn, og der er en del af fru Kirsten Jacobsens forslag, som jeg såmænd umiddelbart godt kan støtte, og det er, at man i forbindelse med byfornyelsesrammen går ind og siger: Jamen så lad os reservere en andel af det til de fredede og bevaringsværdige bygninger; vi ved, at de koster meget.
Ulrik Kragh (V), 2003-03-21:
Var det ikke rimeligt, om Det Radikale Venstre også i denne situation kiggede på, hvad mulighederne er for at få afvæbnet den diktator, FN har krævet afvæbnet igennem de sidste 12 år, i stedet for at fortsætte den noget hypotetiske diskussion?
Flemming Oppfeldt (V), 2002-03-22:
og siger, at vi laver en model med færre leverandører, fordi det bliver en følge af en egentlig udlicitering, således at vi faktisk skærer timerne til administration/bureaukrati ned og så foretager en egentlig konkurrence/udlicitering, hvor alle kommuner er tilpligtet til en sådan model
Ester Larsen (V), 2003-05-06:
de lokale patientkontorer en mulighed for, at man lokalt kan benytte de indkomne klager til kvalitetsforbedringer på de amtslige sygehuse. Hvis en behandling ender galt, er det afgørende, at der kan udbetales erstatning til de skadelidte efter de lempelige regler, der nu gælder på området.
Peter Hummelgaard (S), 2020-02-04:
Med aftalen indgik vi i Socialdemokratiet, Venstre og Dansk Folkeparti en aftale, hvor vi har valgt, at der skal skelnes mellem forsørgere og ikkeforsørgere, og vi besluttede, at dimittendsatsen for ikkeforsørgere skulle nedsættes fra 82 pct. til 71,5 pct. af den maksimale dagpengesats.
Pia Adelsteen (DF), 2013-12-03:
Vi prøvede oven i købet under tredjebehandlingen sådan at lempe lidt på vores ændringsforslag, ved at vi sagde, at f.eks. fremtidige kalenderoplysninger for embedsfolk, ministre, folketingsmedlemmer osv. osv. godt kunne være skjult, men at man vel godt kunne kigge bagud i stedet for – bare for at have åbenhed.
Poul Erik Dyrlund (S), 2000-05-09:
For os er det her et spørgsmål om beskyttelse af det enkelte individ, således at det enkelte individ, der føler sig udbyttet af sin arbejdsgiver, får mulighed for at sige stop i sin hverdag, uanset om det er på arbejdspladsen eller det er i forbindelse med hjemmearbejde.
Rasmus Stoklund (S), 2023-12-08:
Jeg vil også sige nu, hvor forslagsstilleren selv nævner en ingeniør i beslutningsforslagets bemærkninger, at jeg har svært ved at se for mig, hvorfor en højtlønnet ingeniør, der kommer fra et land i den tredje verden, skulle have behov for at arbejde som avisbud ved siden af.
Tina Nedergaard (V), 2004-10-20:
Men det, der er helt centralt – og det håber jeg hr. Aage Frandsen er opmærksom på – er, at den samtale med den unge jo selvfølgelig skal ligge tidligere end det tidspunkt, hvor den unge er kommet i en helt håbløs situation og siger: Hvad kan jeg dog gøre?
Annette Vilhelmsen (SF), 2014-03-13:
Der er også rigtig mange lærere, som støtter op om det her, og der er en stor faglighed i det, så lad os nu arbejde sammen til gavn for eleverne og for lærernes arbejdsglæde, så det her fremadrettet kan blive en måde at arbejde med dokumentation og udvikling af faglighed og trivsel på.
Marlene Ambo-Rasmussen (V), 2021-05-10:
Som tilhørerne her i salen i dag formentlig og forhåbentlig vil være enige med Venstre i, så er forudsætningen for et levedygtigt demokrati jo, at et overvejende flertal af borgerne går ind for demokratiske rettigheder og værdsætter de friheder og de pligter, som demokratiet giver.
Karina Lorentzen Dehnhardt (SF), 2021-04-29:
Det er jo altid rart, at noget erhvervsliv kan blomstre, og at der kan skabes nogle arbejdspladser, men hvis Venstre tænker på hoteller i strandkanten osv., så kan jeg blive mere i tvivl om, om det er noget, der gavner almenvellet.
Anne Grete Holmsgaard (SF), 2005-06-07:
Vi har rent faktisk taget bestik af, hvordan man har informeret ved tidligere folkeafstemninger og så sagt: Jamen o.k., vi tror på, at det, der vil være klogt, vil være at give let adgang ikke bare til selve forfatningstraktaten, heller ikke bare til lovforslaget og de bilag, der følger med, men også til EU-oplysningens meget gode vejledning i, hvad det egentlig er, der er nyt i forfatningstraktaten, og selvfølgelig til partiernes holdning.
Hans Andersen (V), 2006-02-28:
Indenrigs- og sundhedsministeren har netop nævnt en række tiltag, og vi sad jo også i efteråret og forhandlede os frem til en række nye forskellige tilbud, deriblandt Vesterbropuljen, hvor der afsættes 10 mio. kr. til lokale tiltag, og dem tror jeg kan være med til at hjælpe eksempelvis de stofmisbrugere, der lever på gaden.
Johanne Schmidt-Nielsen (EL), 2015-11-05:
Jeg ved ikke om det med Folketingets efterretningstjeneste egentlig var en fortalelse, eftersom en meget central del af den debat, vi har haft i dag, jo netop handler om, at højrefløjen, herunder Dansk Folkeparti, mener, at man kan sortere i ansøgningerne til statsborgerskab på baggrund af lovlige politiske ytringer.
Peder Hvelplund (EL), 2021-05-05:
For når vi står i den situation, vi står i, hvor der er et akut behov for vacciner i lav- og mellemindkomstlande, altså man står og mangler 20 millioner vacciner bare alene her for at kunne revaccinere i andet kvartal, så undrer det mig lidt, at man ikke vil kunne sige, at står vi i den situation, at vi har overskydende vacciner, vil det naturligvis være COVAX, vi donerer til, netop af de grunde, som ministeren selv nævner.
Ulla Tørnæs (V), 2020-05-27:
Jeg tror, at der med mig var rigtig, rigtig mange i hele turistbranchen, der tænkte: Ja, nu åbner regeringen langt om længe op for, at vi kan sige velkommen til de tusindvis af tyske turister, som har bestilt et dansk feriehus, og som alene venter på, at den danske regering griber til handling, så de kan få mulighed for at krydse grænsen.
Kristen Touborg (SF), 1999-05-25:
Det har man tilsyneladende ikke, for til trods for at det længe har stået klart, at regeringen reelt ville kunne gennemføre forslaget, som det forelå - det er klart fremgået både af førstebehandlingen og de tilkendegivelser, som efterfølgende er givet til regeringen - så foretrak regeringen i stedet en landbrugslov, som er langt ringere end det oprindelige forslag, og det var jo så af hensyn til V og K og hensynet til de store og industrialiserede landbrug, og så ser man åbenbart stort på hensynet til de almindelige bønder.
Lars Løkke Rasmussen (V), 2018-04-04:
Jeg kan sige, at jeg står fuldstændig på mål for den måde, jeg lever mit liv på i alle dimensioner, og jeg er en meget åben og tilgængelig statsminister og deltager i et hav af arrangementer, og der er intet som helst til hinder for, at jeg også i min egenskab af statsminister kan deltage i begivenheder, der er initieret af en almenvelgørende fond.
Svend Auken (S), 2001-01-11:
Regeringen vil naturligvis snarest drøfte justeringerne med partierne bag Vandmiljøplan II, ligesom vi har haft lejlighed til at forelægge de spørgsmål for landbruget, og der er en meget, meget konstruktiv dialog på nuværende tidspunkt, selv om vi jo langt fra er enige om alt.
Ole Birk Olesen (LA), 2012-12-18:
Jeg kan ikke udelukke, at man også i en stor erhvervsstøttereform, hvor man sparer x antal mia. kr. på erhvervsstøtten, f.eks. 10 mia. kr., som vi foreslår, og så bruger samtlige 10 mia. kr. til at lette de generelle erhvervsskatter, kunne tage fat på momsfritagelsen for aviser.
Kristian Thulesen Dahl (DF), 1998-12-16:
Men det, jeg vil sige, er, at Dansk Folkeparti ved tredje behandling stemmer imod det forslag her fra regeringen, og det gør vi rent faktisk ikke, fordi vi har modvilje mod ændringer, men fordi vi mener, at det forslag, der ligger, reelt er socialt forkert afbalanceret.
Erling Bonnesen (V), 2005-03-11:
Det konkrete indhold i det her er at få målrettet indsatsen for den enkelte: Hvad er det, man fejler, og hvad er den bedste indsats for at få helbredt den enkelte, få taget hånd om det problem, den enkelte har, med henblik på at få, om jeg så må sige, den periode, man er syg, gjort så kort som muligt, så man så hurtigt som muligt kommer tilbage på arbejdspladsen?
Rasmus Prehn (S), 2018-12-12:
Men vi må være enige om, at i en situation, som vi ser i øjeblikket, hvor der desværre er flere og flere, der vælger bilen til, og færre og færre, der vælger toget, så er der brug for en eller anden form for charmeoffensiv for at gøre det attraktivt at tage toget.
Claus Kvist Hansen (DF), 2018-02-28:
Hvad er ministerens holdning til at indgå en bilateral aftale med Uganda og Rwanda om at modtage migranter og afviste asylansøgere fra Afrika i stil med Israelmodellen, hvor modtagerlandet får 5.000 dollars og hver migrant eller afviste asylansøger får 3.500 dollars og flybilletten betalt?
Villy Søvndal (SF), 2009-04-16:
Men jeg synes, det er svært at komme det tættere, end at vi synes, vi har en overbureaukratiseret folkeskole, ligesom vi i øvrigt synes, at der er en totalt overbureaukratiseret offentlig sektor, som den nuværende regering i høj grad har bidraget til på hele feltet.
Kristian Thulesen Dahl (DF), 2018-10-04:
Hvorfor i alverden så ikke bruge den højkonjunktur og den situation, vi er i, til at se på, hvordan man kan få de to ender til at mødes, altså ved at sige til virksomhederne, at de her mennesker da også, når de kommer op i alderen, skal have en chance?
Hans Andersen (V), 2017-03-14:
Socialdemokratiet ender med at trykke på den grønne knap, når vi skal vedtage dette lovforslag endeligt ved tredjebehandlingen, selv om Socialdemokratiet, som jeg må forstå det, er modstandere af den finansiering, der ligger til grund for selve lovforslaget, og dermed jo ikke kan støtte lovforslaget – eller hvordan skal jeg forstå det?
Egil Møller (DF), 2000-11-16:
Den variable realrenteafgiftssats blev erstattet af en fast sats på 26 pct. af afkast for obligationer og fast ejendom m.v., mens afkast af aktier m.v. hidtil var skattefrit, og der blev der så indført en lav sats på 5 pct. Jeg kan sige, at Dansk Folkeparti, når vi ser samlet på de tre lovforslag, ikke kan støtte dem.
Rasmus Prehn (S), 2006-05-11:
I valgkampen stod det klokkeklart, at man havde finansieringen på plads, man lovede det, man turnerede tilmed landet rundt med busser og balloner og fortalte om, at man havde en meget klar plan på det her område, at befolkningen kunne være helt rolig: Finansieringen til at indfri Barcelonamålsætninger var klar.
Ole Sohn (SF), 1998-05-06:
Når hr. Poul Erik Dyrlund taler om, at der er taget hul på den sjette ferieuge, så vil jeg godt have afklaret, hvori forskellen ligger på en feriedag og en feriefridag, for i princippet har det jo altid været sådan, at en feriedag er noget, man optjener sig ret til, men i forslaget til lovindgreb tales der om, at man skal have været uafbrudt beskæftiget på samme virksomhed i mindst 9 måneder.
Bent Bøgsted (DF), 2003-01-31:
Men i de tilfælde, hvor arbejdsgiveren og lønmodtageren har indgået en overenskomst, hvorefter feriepengene skal blive hos arbejdsgiveren, til de skal udbetales, kan man vel ikke uden videre gribe ind i sådanne aftaler. Mange feriepenge går i den såkaldte feriefond, og her er et stort område, som Dansk Folkeparti mener skal kulegraves med henblik på ændringer, som indebærer, at såvel feriepenge som renter skal udbetales til de berørte lønmodtagere. En anden sag er de uhævede feriepenge, hvor Dansk Folkeparti på grundlag af finanslovaftalen forhandler med regeringen om, hvordan man skal håndtere de mange penge, der er uafhentede.
Sandy Brinck (S), 2002-05-17:
Vil Venstres ordfører ikke bekræfte, at alle de gode gaver, som Venstres ordfører påpeger og påstår, at dette lovforslag giver, kun er til dem, der er på arbejdsmarkedet, det er kun til de borgere, der har et job, og derudover kun til de arbejdstagere, som arbejdsgiverne synes skal have det her gode?
Peter Kofod Poulsen (DF), 2017-05-16:
Vi har i Dansk Folkeparti indkaldt til den her forespørgselsdebat, da vi igennem den seneste tid har set flere eksempler på, at helt lovlige demonstrationer er blevet mødt af ulovlige moddemonstrationer, hvor flere af demonstranterne i moddemonstrationerne har haft, lad mig sige utrolig vanskeligt ved at opføre sig ordentligt.
Søren Søndergaard (EL), 2003-11-20:
Jeg vil bare foreslå, at vi laver en tilføjelse til denne her - som man selvfølgelig har brugt meget tid på omhyggeligt at få formuleret ovre i Udenrigsministeriet eller i Statsministeriet - en enkel lille tilføjelse, som imødekommer det, hr. Jeppe Kofod siger heroppefra.
Anne Baastrup (SF), 1998-04-14:
Når vi samtidig ved, at forudsætningen for, at vi kan lave Schengenkonventionen, er, at der kommer en lang række kompenserende foranstaltninger, har jeg meget, meget svært ved at se, at det endelige slutpunkt ved at udvikle Amsterdamtraktaten plus Schengenkonventionen rent faktisk ikke bliver, at vi får et Fort Europa, hvor der ikke er mulighed for, at de enkelte lande kan tage imod flygtninge, der ligger ud over den regulering, der ligger i artikel 63.
Kasper Roug (S), 2021-11-09:
Det er i alles interesse, at Grønland også følger de nye minimumskrav for oplysninger til aktionærer, men det kræver dog dansk lovgivning på området, hvilket det grønlandske selvstyre også har efterspurgt, og Landstinget i Grønland har allerede behandlet og enstemmigt vedtaget det.
Anne Grete Holmsgaard (SF), 2011-02-25:
Det fremgår af lovforslaget, at den videre behandling af den ansøgning ikke vil blive genoptaget, før den her lov er vedtaget, og så er mit enkle spørgsmål sådan set: Støtter Venstre, at det projekt skal nyde fremme, eller er Venstre imod det?
Aage Frandsen (SF), 2001-01-30:
Og dér kan man undre sig lidt over, at et parti som Venstre, som normalt siger, at man skal træffe beslutninger lokalt og decentralt og i det nære samfund, her foreslår, at nu skal der ske en sammenlægning, uanset om de pågældende institutioner selv mener, at det er rigtigt.
Jann Sjursen (KD), 2004-02-19:
Vi og andre i debatten i dag er blevet beskyldt for at være bitre og sure over, at regeringen ved debattens indledning her i dag kunne komme med en meddelelse om, at der nu var fundet en afklaring og indgået en aftale med amerikanerne, for så vidt angår den danske tilbageholdte.
Thor Pedersen (V), 2002-02-01:
Så under normale omstændigheder vil det være sådan, at man glidende kan tilpasse sig den arbejdsstyrke, som man har brug for, og som man har råd til inden for den definerede lønsum. Men vi har ikke lagt skjul på, at i forbindelse med en omlægning af strukturerne i regeringen, nemlig dette, at man ændrer ressortområder, dette, at man nedlægger råd og nævn, dette, at sekretariater, der har betjent råd og nævn, ikke længere har den opgave, disse ting vil medføre, at der også vil forekomme afskedigelser.
Rasmus Nordqvist (SF), 2022-04-01:
Da jeg var nede til møder med Kommissionen i efteråret i forbindelse med biodiversitetspakken, var den klare besked, at man egentlig ikke er så bekymret for, om vi på EU-plan kan opnå en beskyttelse af 30 pct. på tværs af landene og en særlig beskyttelse af 10 pct., når det gælder til lands.
Tove Fergo (V), 2000-05-24:
Jamen vi kan da kun hilse velkommen, at regeringen støtter og selv er med til at få gennemført denne ordning, men det kan jo undre, og det må da undre offentligheden i dette land, at regeringen ligefrem stemmer imod det, som regeringen gerne vil arbejde for, og det synes jeg da ministeren bør redegøre for.
Jacob Jensen (V), 2023-03-16:
Jeg har noteret mig Det Dyreetiske Råds udtalelser omkring det, men jeg har også noteret mig, at Aarhus Universitet tilbage i 2021 lavede en vurdering, hvor man kiggede på minkhold i Danmark i forhold til andre lande, og der var vurderingen i forhold til dyrevelfærden så, at de danske minkfarme var blandt de bedste minkfarme i de 24 lande i Europa, som man kiggede på.
Martin Henriksen (DF), 2011-12-07:
Mener ministeren, at det er positivt og udtryk for en vellykket integrationsproces, at 3F vil sidestille dansk kultur med andre kulturer, og at 3F arbejder på, at overenskomsterne bliver mindre afhængige af kristne helligdage med det formål at give plads til muslimske helligdage, og at dette skrives ind i overenskomsterne?
Christian Rabjerg Madsen (S), 2017-11-07:
I Socialdemokratiet vil vi gerne gøre opmærksom på, at smileyordningen ikke bør stå alene, da en væsentlig del af de her kenneler er små hobbyopdræt, som ikke vil være omfattet af ordningen, og derfor vil vi gerne opfordre til, at man helt generelt over en bred kam ser på dyrevelfærd i forhold til hunde.
Ole Sohn (SF), 2002-03-20:
, fordi der ikke har været et flertal endnu, som har syntes, at det var rimeligt at sørge for en fair betaling for alle samfundsgrupper. Vi ved fra Det Økonomiske Råd, at de multinationale selskaber ikke er særlig villige til at betale skat, og det, der gør, at de bliver mere villige, er, at vi har en ordentlig og effektiv ligning.
Kristian Thulesen Dahl (DF), 2013-10-08:
Når jeg spørger på den måde, er det selvfølgelig, fordi regeringen fremsætter et konkret forslag i det her efterår om at fjerne det optjeningsprincip for børnechecken, som Dansk Folkeparti indførte med den tidligere regering, et optjeningsprincip, der betyder, at man dog i det mindste skal have arbejdet i Danmark i 2 år, før man får ret til den fulde børnecheck.
Per Clausen (EL), 2013-11-05:
I virkeligheden vil jeg også sige, at når jeg læser argumentet for at gå tilbage til naturtilstanden før Tangeværket, synes jeg sådan set, at de stærkeste og bedste argumenter er dem, som refererer til, at det kan betyde noget for biodiversiteten, noget for fisks muligheder osv. – der synes jeg at der er nogle vigtige argumenter.
Peter Skaarup (DD), 2025-04-30:
Jeg er da overbevist om, at der er nogle borgere, der meget gerne vil teste retfærdigheden eller uretfærdigheden, som det vel for de fleste står åbenlyst klart her, i forhold til at nogle slipper for en regning på grund af nogle gamle mails og andre underkastes altså en regning på flere hundrede tusinde kroner, som man skal tjene det dobbelte for at betale.
Jacob Buksti (S), 2003-10-21:
Hvis det er sådan, at den flytning, der her er tale om, sker mellem de udkantskommuner, der ikke får det her forhøjede befordringsfradrag, og dem, der får det, hvordan forestiller ministeren sig så, at det her overhovedet bidrager til noget som helst andet end at forstærke afvandringen fra de steder, hvor man i forvejen er fattig?
Rasmus Horn Langhoff (S), 2012-10-23:
Hvis fru Ellen Trane Nørby har oplevet Socialdemokrater kritisere Venstres ligestillingspolitik eller måske rettere sagt mangel på samme, tror jeg sådan set ikke, det har været en kritik af Venstres forhåbning om, at der kom en øget ligestilling; det har nok ikke været det, som Socialdemokrater har været ude at kritisere.